Author: ruzickova
Last saved by: sulik
Company: Úrad Vlády SR

ÚRAD VLÁDY SLOVENSKEJ REPUBLIKY
                sekcia vládnej legislatívy

							               Na rokovanie vlády SR
							               Dňa 19. augusta  2004
							               K materiálu č. 17307/2004
							               K bodu č. 1

S T A N O V I S K O

k návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení zákona č. 350/2004 Z. z.

I.

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení zákona č. 350/2004 Z. z. predkladá na rokovanie vlády SR podpredseda vlády SR a minister financií SR Ivan Mikloš.

II.

Návrh zákona sa predkladá  na základe Plánu legislatívnych úloh vlády SR na rok 2004.  Cieľom predloženého návrhu zákona je prebratie Smernice Rady 2003/92/ES, ktorou sa mení a dopĺňa základná smernica, t.j. Šiesta smernica Rady 77/388/EHS, v súvislosti s pravidlami o mieste dodávok plynu a elektriny do právnej úpravy dane z pridanej hodnoty platnej v Slovenskej republike. Aby sa dosiahol skutočný vnútorný trh pre elektrinu a plyn bez prekážok DPH, miesto dodávky plynu v rozvodnom systéme zemného plynu a elektriny pred tým, ako tovar dosiahne konečnú fázu spotreby, by sa malo určiť ako miesto, kde má spotrebiteľ zriadený svoj podnik. Tým sa zabezpečí zdaňovanie v krajine, kde nastáva skutočná spotreba, t.j. v mieste, kde sa nachádza počítač spotreby spotrebiteľa. Súčasne sa zabezpečí harmonizácia pravidiel, ktoré upravujú miesto poskytovania služieb prenosu a prepravy rozvodovými sieťami, aby nedochádzalo k dvojitému alebo žiadnemu zdaneniu. Dovoz plynu pomocou rozvodného systému zemného plynu alebo dovoz elektriny by mali byť oslobodené od dane, aby nedochádzalo k dvojitému zdaneniu. Zároveň návrh zákona upresňuje niektoré ustanovenia predmetného zákona, ako aj dopĺňa ho osobitnou úpravou pri nadobudnutí tovaru z iného členského štátu zahraničnou osobou, ktorá nemá v tuzemsku sídlo, miesto podnikania ani prevádzkareň, ak bude tovar umiestnený v tuzemsku v systéme tzv. „call of stock“. Navrhovaná právna úprava počíta aj so zjednodušením uplatňovania zákona pre zahraničných podnikateľov, ktorým sa dáva možnosť zvoliť si v tuzemsku daňového zástupcu pri dovoze tovaru.

Predmetný návrh bol prerokovaný v Legislatívnej rade vlády Slovenskej republiky dňa 18. augusta 2004, s tým že odporučila predkladateľovi do návrhu zapracovať jej pripomienky a odporúčania uvedené v časti III. tohto stanoviska..

III.

Sekcia vládnej legislatívy Úradu vlády Slovenskej republiky odporúča vláde SR návrh  zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení zákona č. 350/2004 Z. z. schváliť s týmito pripomienkami:

K Čl. I

K bodu 5
-	V §5 ods. 2 a v celom texte návrhu za slovom „Bratislava“ vypustiť označenie „I“ a v prípade, že nebude schválený návrh zákona o orgánoch štátnej správy vo veciach daní a o zmene a doplnení niektorých zákonov, túto pripomienku neuplatňovať.

K bodu 15
-	v §19 ods. 2 slová „(§69 ods. 2 až 4)“ nahradiť slovami „podľa §69 ods. 2 až 4“ a rovnako postupovať v celom texte návrhu zákona.

K bodu 34
-	bod 34 preformulovať nasledovne:
   
    34. V § 49 sa za odsek 4 vkladá nový odsek 5, ktorý znie:

„(5) Platiteľ, ktorý nadobudne hmotný majetok, ktorý je podľa osobitného predpisu odpisovaným majetkom,^26) a pri nadobudnutí tohto majetku predpokladá jeho použitie na účely svojho podnikania ako aj na iný účel ako na podnikanie, sa môže rozhodnúť, že neodpočíta časť dane, ktorá zodpovedá rozsahu použitia hmotného majetku na iný účel ako na podnikanie. Ak sa platiteľ rozhodne, že neodpočíta časť dane, ktorá zodpovedá rozsahu použitia hmotného majetku na iný účel ako na podnikanie, nepovažuje sa použitie tohto hmotného majetku na iný účel ako na podnikanie v tomto rozsahu za dodanie tovaru za protihodnotu podľa § 8 ods. 3  alebo dodanie služby za protihodnotu podľa § 9 ods. 2. Ak platiteľ použije prijaté služby a nadobudnutý hmotný majetok iný ako hmotný majetok, ktorý je podľa osobitného predpisu odpisovaným majetkom,^26) na účely svojho podnikania ako aj na iný účel ako na podnikanie, odpočíta daň len v pomere zodpovedajúcom rozsahu použitia na podnikanie k celkovému rozsahu použitia. Ustanovenie odseku 4 týmto nie je dotknuté.“.

K bodu 38
-	v §51 ods. 2 v prvej vete spojku „a“ nahradiť spojkou „alebo“.

K bodu 49
-	v §69a ods. 2 písm. a) a b) slovo „prehlásenie“ nahradiť slovom „vyhlásenie“.

K bodu 52
-	V § 85a ods. 1 vypustiť slová za dátumom „za podmienky, že zahraničná osoba je platiteľom“.

 
Bratislava 18. augusta 2004
Vypracoval: M. Habrman

                                                                                  Štefan  G r m a n
                                generálny riaditeľ
	                                                         sekcie vládnej legislatívy